
Temeljem članka 55a. stavak 2. točke 2. i 10. Statuta Osječko-baranjske županije ("Županijski glasnik" broj 2/95., 2/97., 3/99., 3/01., 8/01., 9/03., 13/05., 2/06., 5/09., 16/09., 2/13., 4/18., 2/20., 2/21. i 2/25.), članka 7. stavak 1. i članka 8. Odluke o subvencioniranju županijskog linijskog prijevoza putnika na području Osječko-baranjske županije ("Županijski glasnik" broj 10/26.), a u svezi  točke I. Plana dodjele potpora iz Proračuna Osječko-baranjske županije u 2026. godini ("Županijski glasnik" broj 14/25., 3/26., 4/26., 10/26. i KLASA: 302-02/26-01/9, URBROJ: 2158-02-26-6 od 21. srpnja 2026. godine), Županica Osječko-baranjske županije objavljuje
J A V N I  P O Z I V

za subvencioniranje županijskog linijskog prijevoza 
putnika na području Osječko-baranjske županije 

I. Predmet javnog poziva

Predmet ovoga Javnog poziva je prikupljanje prijava za dodjelu subvencije prijevoznicima koji na temelju važećih dozvola pružaju uslugu županijskog linijskog prijevoza putnika na području Osječko-baranjske županije (u daljnjem tekstu: Županija).

II. Opći uvjeti za podnošenje prijava

Pravo na podnošenje prijave za dodjelu subvencije imaju prijevoznici koji imaju važeće dozvole za obavljanje županijskog linijskog prijevoza putnika na području Županije i koji nemaju dugovanja prema Proračunu Županije.

III. Namjena i kriteriji za izračun i dodjelu subvencije

Subvencije se dodjeljuju za očuvanje funkcionalnosti sustava županijskog linijskog prijevoza putnika, održavanje redovnog javnog prijevoza te osiguravanje odgovarajuće prometne povezanosti na cijelom području Županije.


Prijevoznicima se za svaku liniju županijskog linijskog prijevoza putnika, dodjeljuje subvencija sukladno sljedećim kriterijima:

· za svaku liniju županijskog linijskog prijevoza putnika čija dužina, sukladno važećoj dozvoli, iznosi do 20 kilometara, dodjeljuje se subvencija u iznosu od 1.800,00 eura,

· za svaku liniju županijskog linijskog prijevoza putnika čija dužina, sukladno važećoj dozvoli, iznosi od 20,1 do 40 kilometara, dodjeljuje se subvencija u iznosu od 2.300,00 eura i

· za svaku liniju županijskog linijskog prijevoza putnika čija dužina, sukladno važećoj dozvoli, iznosi više od 40 kilometara, dodjeljuje se subvencija u iznosu od 2.800,00 eura.

Uz subvenciju iz prethodnog stavka prijevoznicima se dodjeljuje i subvencija u iznosu od 1,00 eura za svaku prodanu pojedinačnu kartu na svim linijama županijskog linijskog prijevoza putnika na području Županije, u razdoblju od osmog dana od dana sklapanja ugovora o dodjeli subvencije između Županije i prijevoznika do početka pružanja usluge županijskog linijskog prijevoza putnika temeljem ugovora o javnoj usluzi.


Prijevoznici kojima se dodijeli subvencija za svaku liniju županijskog linijskog prijevoza putnika, obvezni su cijene pojedinačnih karata na svim linijama županijskog linijskog prijevoza putnika, sniziti za 1,00 euro u odnosu na cijene koje su važile na dan 1. travnja 2026. godine i pružati uslugu županijskog linijskog prijevoza putnika na svim linijama za koje imaju ishođene važeće dozvole za prijevoz, do početka pružanja usluge županijskog linijskog prijevoza putnika temeljem ugovora o javnoj usluzi.


Cijene pojedinačnih karata snižene na razinu iz prethodnog stavka, prijevoznici ne smiju povećavati do početka pružanja usluge županijskog linijskog prijevoza putnika temeljem ugovora o javnoj usluzi.


Prijevoznici su dužni početi prodavati karte po sniženim cijenama, najkasnije u roku od 8 dana od dana sklapanja ugovora o dodjeli subvencije između Županije i prijevoznika.

IV. Financijska sredstva 

Za dodjelu subvencije prijevoznicima koji na temelju važećih dozvola pružaju uslugu županijskog linijskog prijevoza putnika na području Županije, u Proračunu su planirana financijska sredstva u iznosu od 1.280.000,00 eura.

V. Podnošenje prijava

Ovaj Javni poziv se objavljuje na internetskoj stranici Županije www.obz.hr.

Prijave pripremljene u skladu s ovim Javnim pozivom dostavljaju se poštom ili osobno uz naznaku i na adresu kako slijedi:

"Za subvencioniranje županijskog linijskog prijevoza putnika

na području Osječko-baranjske županije"

Upravnom odjelu za gospodarstvo i turizam 

Osječko-baranjske županije

putem pisarnice Županije na adresi:

Osijek, Županijska 4

Rok za dostavu prijava je od 22. do 30. srpnja 2026. godine.

Prijave se podnose na propisanim obrascima koji moraju biti ispunjeni elektronički.

Obrazac prijave za dodjelu subvencije prijevoznicima koji pružaju uslugu županijskog linijskog prijevoza putnika na području Osječko-baranjske županije (obrazac OPDS) i obrazac izjave o broju prodanih pojedinačnih karata (obrazac IBPPK) preuzimaju se na internetskoj stranici Županije www.obz.hr.

Prijavitelj je u obvezi uz propisani obrazac prijave za dodjelu subvencije dostaviti i obrazac izjave o broju prodanih pojedinačnih karata, izvadak iz sudskog registra te tablični prikaz svih linija koje se prijavljuju za dodjelu subvencije (tablični prikaz mora sadržavati broj linije u upisniku izdanih dozvola županijskog linijskog prijevoza, naziv linije s naznačenim mjestom polaska i mjestom dolaska, dužinu linije iskazanu u kilometrima, a prema ovjerenom voznom redu koji je sastavni dio važeće dozvole).

Sve nepotpune i nepravovremene prijave kao i prijave koji nisu dostavljene na propisanim obrascima, odnosno prijave podnesene protivno uvjetima iz ovoga Javnog poziva neće se razmatrati.

VI. Odlučivanje o prijavama

Nakon razmatranja svih podnesenih prijava koje ispunjavaju potrebne uvjete ovoga Javnog poziva, Povjerenstvo za provedbu postupka subvencioniranja županijskog linijskog prijevoza putnika na području Osječko-baranjske županije (u daljnjem tekstu: Povjerenstvo) predložit će županu dodjelu subvencije prijevoznicima koji ispunjavaju uvjete iz ovoga Javnog poziva. Po prijedlogu Povjerenstva župan donosi akt o dodjeli subvencije prijevoznicima. 

Akt o dodjeli subvencije se objavljuje na internetskoj stranici Županije u roku od 8 dana od dana njegovog donošenja i nije konačan do isteka roka za prigovor, odnosno do donošenja odluke o pristiglim prigovorima. 


Smatra se da su prijavitelji kojima je dodijeljena subvencija obaviješteni o rezultatima dodjele subvencije objavom akta župana na internetskoj stranici Županije, a prijavitelji kojima subvencija nije dodijeljena ili čija je prijava nepotpuna, obavještavaju se o tome putem elektroničke pošte u roku od 8 dana od dana donošenja akta župana.


Prijavitelji mogu podnijeti prigovor na akt župana o dodjeli subvencije u roku od 8 dana od dana njegove objave na internetskoj stranici Županije, odnosno u roku od 8 dana od dana zaprimanja obavijesti o tome da im subvencija nije dodijeljena, odnosno od dana zaprimanja obavijesti o nepotpunoj prijavi.


O podnesenim prigovorima župan odlučuje u roku od 15 dana od dana isteka rokova iz prethodnog stavka. 


Istekom roka za prigovor, odnosno donošenjem odluke župana o pristiglim prigovorima, akt župana o dodjeli subvencije postaje konačan.

VII. Korištenje dodijeljene subvencije

S prijevoznicima kojima su dodijeljena sredstva iz Proračuna Županije zaključuje se ugovor kojim se uređuju međusobna prava i obveze prijevoznika i Županije.

Dodijeljenu subvenciju korisnik subvencije može koristiti isključivo za troškove povezane s obavljanjem županijskog linijskog prijevoza putnika i održavanje funkcionalnosti istog na linijama prijavljenim za dodjelu subvencije.

VIII.
Uključivanje jedinica lokalne samouprave

U subvencioniranje županijskog linijskog prijevoza putnika mogu se uključiti sve jedinice lokalne samouprave na području Županije.


Jedinice lokalne samouprave koje prihvate sudjelovanje u subvencioniranju županijskog linijskog prijevoza putnika svojim odlukama utvrđuju linije koje će subvencionirati, a prema tabličnom prikazu iz članka 9. Odluke o subvencioniranju županijskog linijskog prijevoza putnika na području Osječko-baranjske županije, koji će im dostaviti upravno tijelo Županije nadležno za poslove prometa.

Iznos subvencije iz prethodnog stavka ne može biti manji od iznosa utvrđenih člankom 4. stavkom 1. Odluke o subvencioniranju županijskog linijskog prijevoza putnika na području Osječko-baranjske županije. 

Međusobni odnosi Županije i jedinica lokalne samouprave iz stavka 2. ove točke uređuju se sporazumom.

